Lions-klubi

**Lions Club International** on maailma suurim heategevusorganisatsioon, millel on üle miljoni liikme 197 riigist. 

Organisatsiooni tunnuslause "Liberty, Intelligence, Our Nation's Safety" ('vabadus, intelligentsus, meie rahva turvalisus') esitähed annavad kokku tuntud lühendi LIONS. Lioneid üle maailma ühendav moto "We Serve" – "Me abistame" võeti kasutusele 1954. aastal. 

Lionsi-liikumise loojaks peetakse ameeriklast Melvin Jonesi. 1917. aastal rääkis 38-aastane Chicago ärijuht Mr. Jones kohaliku äriklubi liikmetele et nad edukate ärimeestena, võiksid üritada muuta elu paremaks nii oma kogukonnas kui ka kogu maailmas. Mõte meeldis Chicago ärimeestele ja nad asusid looma kontakte sarnaste huvidega inimestega Ühendriikides. 7. juunil 1917 leidiski Chicagos aset uue organisatsiooni asutamiskoosolek. Vastloodud organisatsioon võttis nimeks ühe koosolekule kutsutud klubi nime “Association of Lions Clubs”. Sama aasta oktoobris peeti Dallases rahvuslik kongress. Kiideti heaks ja võeti vastu põhikiri, reeglistik, eesmärgid ja eetikakoodeks. Järgmise aasta jooksul muutus Association of Lions Clubs ühtekuuluvaks rahvusvaheliseks organisatsiooniks. Lionsi organisatsioon on hästi organiseeritud selgete eesmärkide ja missiooniga, pika ja väärika ajalooga.

Rahvusvahelisse organisatsiooni kuulub üle 48 000 Lionsi klubi üle maailma, ligi 1,4 miljoni liikmega. Lionsi klubi liikmete eesmärk on anda oma panus ühiskonna ja selle liikmete positiivsesse arengusse.

1989. aastal asutati Eesti esimesed Lionsi klubid: LC Tallinn City ning LC Tallinn Eesti I. Eesti Lionsi klubid pööravad tähelepanu eeskätt noortele ja haridusele. Tänapäeval on Eestis ligi 60 Lionsi klubi ja 4 Leo-klubi nelja regiooni kümnes tsoonis, ühendades enam kui 1300 lionit ja leod.

## Lionsi põhimõtted

* Ole ettevaatlik hukka mõistes, kuid helde tänades. Toimi loovalt, mitte lammutavalt.
* Aita ligimesi nende katsumustes: leinajad vajavad su kaastunnet, nõrgad ja raskustesse sattunud sinu tuge.
* Täida oma kohustused ühiskonna ees. Osuta sõnade ja tegudega oma õiglast meelt ja austust oma maa ja ühiskonna suhtes.
* Sõprus olgu eesmärgiks, mitte vahendiks. Tõeline sõprus ei nõua endale midagi ega sõltu osutatavatest teenetest.
* Tegutse alati omakasupüüdmatult. Kui sind kahtlustatakse toimivat valesti, käitu oma kaaslastega nii, nagu soovid, et nemad käituksid sinuga.
* Ära raja oma edu kellegi teise arvel, ole siiras ja usaldav oma lähimate suhtes ning aus iseenda vastu.
* Püüa teha oma tööd edukalt. Sul on õigus saada selle eest väärilist tasu, kuid ära taotle mingeid õigustamata eeliseid.
* Võta oma päevatööd kutsumusena ja tööta nii, et äratad usaldust.

## Lionsi klubide eesmärgid

* Ergutada tegutsemishimulisi inimesi tööle ühiskonna hüvanguks ilma majandusliku kasuta ning õhutada tublidust ja kaasa aidata kõrgete eetiliste eesmärkide saavutamiseks kommertstegevuses, tööstuses, ühiskondlikel töödel ja isiklikes püüdlustes.
* Luua võimalus keskusteluks kõigis avalikkust huvitavates asjades, laskumata poleemikasse poliitilisel ega usulistel teemadel.
* Liita klubisid sõpruse, seltsimehelikkuse ja üksteisemõistmise vaimus.
* Tunda aktiivset huvi riigi kodanike, kultuuri, sotsiaalse sfääri ja moraali vastu.
* Kaasa aidata heale valitsemisele ja kodanikuõiguste tagamise põhimõtetele.
* Luua ja edendada inimestevahelist vastastikust arusaamist.

## LEO
Lionsi klubi noorteprogrammi LEO, mille akronüüm "Leadership, Experience and Opportunities” ('juhtimine, kogemused ja võimalused'), eesmärk on kasvatada noori juhte, andes noortele võimaluse ennast arendada ning samas kellegi maailma paremaks muuta.

## Eesti Lionsi piirkonna D 120 kubernerid

* Anti Oidsalu (1990–1992), LC Tallinn Eesti I
* Anto Ili (1992–1993), LC Tartu
* Arne Kaasik (1993–1994), LC Tartu
* Jüri Ott (1994–1995), LC Tallinn Vanalinn
* Jaan Lember (1995–1996), LC Kuressaare
* Vello Talviste (1996–1997), LC Paide Bastion
* Toomas Ando (1997–1998), LC Tallinn City
* Elmar Sakkov (1998–1999), LC Tartu
* Leo Arnek (1999–2000), LC Kolga-Jaani
* Toivo Riimaa (2000–2001), LC Tallinn Kristiine
* Peeter Lepp (2001–2002), LC Tallinn Kristiine
* Harri Viik (2002–2003), LC Tallinn City
* Jaanus Pilv (2003–2004), LC Paide Bastion
* Matti Klaar (2004–2005), LC Tallinn Vanalinn
* Heino Anderson (2005–2006), LC Tartu
* Arno Vinni (2006–2007), LC Kuressaare
* Kalle Elster (2007–2008), LC Keila
* Liis Klaar (2008–2009), LC Tallinn Vanalinn
* Mati Eliste (2009-november 2009), LC Tallinn Eesti I
* Kalle Elster (november 2009–2010), LC Keila
* Vello Tamm (2010–2011), LC Tallinn Kristiine
* Olev Saluveer (2011–2012), LC Ülenurme
* Andres Lukin (2012–2013), LC Saku
* Andrus Kõre (2013–2014), LC Tartu Tamme
* Mare Kolsar (2014–2015), LC Tartu Toome
* Heikki Koort (2015–2016), LC Tallinn Vanalinn
* Raivo Kokser (2016–2017), LC Laagri
* Ragnar Lõivukene (2017–2018), LC Tartu
* Arvi Perv (2018–2019), LC Tallinn Kristiine
* Märt Viileberg (2019–2020), LC Tallinn Rocca al Mare
* Enno Rõõs (2020–2021), LC Paide Bastion
* Siiri Rooma-Uusküla (2021–2022), LC Tallinn Meri
* Alar Rästa (2022-2023), LC Tallinn Kristiine
* Tõnu Muru (2023-2024), LC Ülenurme
* Ülle Juht (2024-2025), LC Tõrva Mari

## Välislingid
* Rahvusvahelise Lions-Klubide Organisatsiooni Eesti piirkond
* Lionsi klubide kohta muudes keeltes